钦定古今图书集成/明伦汇编/家范典/第101卷 > 顾炎武日知录 > 《庶民安故财用足》
## 钦定古今图书集成/明伦汇编/家范典/第101卷 > 顾炎武日知录 > 《庶民安故财用足》

民之所以不安，以其有贫有富。贫者至于不能自存，
而富者常恐人之有求，而多为吝啬之计，于是乎有
争心矣。夫子有言：“不患贫而患不均。”夫惟收族之法
行，而岁时有合食之恩，吉凶有通财之义。本俗六，安
万民；三曰联兄弟而乡三，物之所兴者，六行之条，曰
睦，曰恤。不待王政之施，而矜寡孤独废疾者皆有所
养矣。此所谓“均无贫”者，而财用有不足乎？至于《葛藟》
之刺兴，《角弓》之赋作，九族乃离，一方相怨，而缾罍交
耻，泉池并竭，然后知先王宗法之立，其所以养人之
欲而给人之求，为周且豫矣。

宋范文正公苏州义田，至今裔孙犹守其法，范氏无穷人。